Document ID: 32007D0592

ΑΠΌΦΑΣΗ ΤΗΣ ΕΠΙΤΡΟΠΉΣ
της 24ης Αυγούστου 2007
για την τροποποίηση της απόφασης 2006/656/ΕΚ όσον αφορά τον κατάλογο εδαφών από τα οποία επιτρέπονται οι εισαγωγές τροπικών διακοσμητικών ψαριών στην Κοινότητα
[κοινοποιηθείσα υπό τον αριθμό Ε(2007) 3960]
(Κείμενο που παρουσιάζει ενδιαφέρον για τον ΕΟΧ)
(2007/592/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την οδηγία 91/67/ΕΟΚ του Συμβουλίου, της 28ης Ιανουαρίου 1991, σχετικά με τους όρους υγειονομικού ελέγχου που διέπουν τη διάθεση στην αγορά ζώων και προϊόντων υδατοκαλλιέργειας (1), και ιδίως το άρθρο 19 παράγραφος 1,
Εκτιμώντας τα ακόλουθα:
(1)
Στο μέρος II του παραρτήματος I της απόφασης 2006/656/ΕΚ της Επιτροπής, της 20ής Σεπτεμβρίου 2006, για τον καθορισμό των όρων υγειονομικού ελέγχου και των απαιτήσεων πιστοποίησης για τις εισαγωγές ψαριών για διακόσμηση (2) παρατίθεται κατάλογος των εδαφών από τα οποία επιτρέπονται οι εισαγωγές τροπικών διακοσμητικών ψαριών στην Κοινότητα. Ο εν λόγω κατάλογος περιλαμβάνει όλες τις χώρες που είναι μέλη του Παγκόσμιου Οργανισμού για την Υγεία των Ζώων (OIE).
(2)
Τα τροπικά διακοσμητικά ψάρια δεν θεωρούνται ευπαθή όσον αφορά τις νόσους που παρατίθενται στο παράρτημα A της οδηγίας 91/67/ΕΟΚ και αποτελούν σχετικά μικρό κίνδυνο για την υγειονομική κατάσταση στην Κοινότητα. Η ένταξη στον OIE θεωρείται ότι συνιστά εχέγγυο για την ικανοποίηση των κριτηρίων, όπως αυτά αναφέρονται στο άρθρο 19 παράγραφος 2 της οδηγίας 91/67/ΕΟΚ, με τα οποία πρέπει να συμμορφώνονται οι τρίτες χώρες προκειμένου να τους επιτρέπεται η εξαγωγή τροπικών διακοσμητικών ψαριών στην Κοινότητα, καθώς αυτό εξασφαλίζει την κοινοποίηση οποιουδήποτε περιστατικού που αφορά την υγεία των υδρόβιων ζώων στα άλλα μέλη του OIE.
(3)
Οι Μαλδίβες ήταν σημαντικός εξαγωγέας τροπικών διακοσμητικών ψαριών σε ορισμένα κράτη μέλη της Κοινότητας. Δεν είναι όμως ακόμα μέλος του OIE. Ωστόσο, οι Μαλδίβες, με επιστολή που απέστειλαν στις 9 Μαΐου 2007, δεσμεύθηκαν ότι θα προσχωρήσουν στον OIE και ότι θα εκπληρώσουν τις υποχρεώσεις που απορρέουν από αυτή την προσχώρηση κατά την ενδιάμεση περίοδο που προηγείται της επίσημης ένταξής τους στον OIE.
(4)
Οι Μαλδίβες πρέπει να προστεθούν στο μέρος II του παραρτήματος I της απόφασης 2006/656/ΕΚ πριν καταστούν επίσημα μέλος του OIE. Ωστόσο, εάν οι Μαλδίβες δεν έχουν προσχωρήσει στον OIE το αργότερο έως τις 31 Δεκεμβρίου 2007, οι εισαγωγές τροπικών διακοσμητικών ψαριών από τη χώρα αυτή στην Κοινότητα δεν θα επιτρέπονται πλέον μετά την εν λόγω ημερομηνία.
(5)
Ως εκ τούτου, η απόφαση 2006/656/ΕΚ πρέπει να τροποποιηθεί αναλόγως.
(6)
Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Το παράρτημα I της απόφασης 2006/656/ΕΚ τροποποιείται σύμφωνα με το παράρτημα της παρούσας απόφασης.
Άρθρο 2
Η παρούσα απόφαση απευθύνεται στα κράτη μέλη.
Βρυξέλλες, 24 Αυγούστου 2007.

Labels: 20
0
13
3
6